Jacob Jensen (V), 2007-04-10:
Åbenhed og gennemsigtighed er afgørende for at skabe tillid til et finansielt marked.
Det gælder også, når danske selskaber skal tiltrække investorer, som skal købe selskabets aktier, og for efterfølgende at sikre aktionærernes tillid til ledelse og direktion.
Ikke mindst i forbindelse med følsomme situationer for selskaberne, som f.eks. ved fusioner eller overtagelsestilbud, er det vigtigt, at aktio nærerne kan føle sig sikre på selskabets ledelses loyalitet.
Derfor ser vi i Venstre dette forslag fra regeringen, som vi nu skal behandle, som et vigtigt skridt i retning af mere åbenhed omkring sådanne situationer, når det foreslås bl.a. at indføre et forbud mod at indgå aftaler om bonus eller lignende til ledelsen af et selskab, i perioden fra tilbudsforhandlingerne indledes, og til forhandlingerne enten afbrydes eller gennemføres.
Selskabets ledelse skal til stadighed varetage de til enhver tid værende aktionærers interesse og skal ikke lade sig lokke af at arbejde for en potentiel købers interesse, inden en overtagelse har fundet sted.
Ledelsens beslutning om at anbefale et eventuelt salg af selskabet skal ikke bero på personlige økonomiske interesser, men på, hvad der tjener hele aktionærkredsen bedst.
Dertil kommer, at forslaget her giver tilbudsgiveren ved overtagelse af et selskab en pligt til at oplyse om påtænkt udbyttepolitik ved brug af det overtagende selskabs midler.
Derved kender aktionærerne på forhånd til en mulig udbyttebetaling, før de træffer en beslutning om et eventuelt salg af aktier, og det vil derfor ikke komme som nogen overraskelse efterfølgende.
Det er ligeledes efter vores opfattelse vigtigt, at man inddrager ejerkredsen af et selskab i beslutningen om en eventuel incitamentsaflønning af bestyrelse og direktion, og derfor hilser vi også det element i forslaget velkommen, som netop stiller det som et krav, hvorefter ejerkredsen på selskabets generalforsamling kan beslutte de overordnede linjer om, hvorvidt man ønsker at indføre en sådan incitamentstruktur, men stadig væk lade det være op til den daglige ledelse at udfylde detaljerne.
Men det skal være aktionærkredsen på generalforsamlingen, som beslutter, hvorvidt det ledelsesinstrument skal ligge i værktøjskassen.
Et andet vigtigt element i sikringen af åbenhed og gennemsigtighed på de finansielle markeder er forbrugeroplysning.
Derfor er vi også tilfredse med, at forslaget her indgår i oprettelsen af et penge- og pensionspanel, som netop skal styrke forbrugerindsatsen, herunder en målrettet information samt test af forskellige finansielle produkters priser.
Det kunne eksempelvis være sammenlignelige priser på forskellige låntyper til boligfinansiering.
Kritikken af de særlige regler i forbindelse med overtagelsestilbud er gået på, at det ville betyde færre overtagelser af danske selskaber og dermed en mindre udvikling af dansk erhvervsliv.
Jeg er sådan set enig i, at vi ikke skal bygge et Fort Danmark med besværlige regler, som afskrækker potentielle investorer, både danske og udenlandske, men jeg tror på, at også åbenhed og gennemsigtighed er vigtige elementer for investorer, og dermed tror jeg, at vi har fundet en fornuftig balance med forslaget.
Det indeholder mange andre positive elementer, som tiden desværre ikke tillader at jeg kommer ind på her, men jeg kan blot konkludere, at åbenhed på finansielle markeder for vores vedkommende i Venstre er vigtigt.
Det er vigtigt, at aktionærerne kan føle tillid til ledelsen af selskabet, ikke mindst i de følsomme situationer som eksempelvis ved et overtagelsesforsøg, ligesom forbrugeroplysning også er afgørende for gennemsigtigheden, når forskellige finansielle produkter skal konkurrere om forbrugernes gunst.
Derfor støtter vi fra Venstres side forslaget fra regeringen.